Hy’s veilig terug! Ma vertel van seun se ontvoeringnagmerrieMarchel Blandin De Chalain (12) “Ek is só verlig en bly my kind is veilig terug by die huis, ek het sedert Sondag nie geslaap nie”. Dít was die woorde van Adri Blandin De Chalain wie se seun Marcel (12) Woensdagoggend om 05:00 aan haar terugbesorg is. “My seun is ‘oukei’, maar baie deurmekaar en praat nie baie nie,” het Adri aan Maroela Media gesê. Sy het gesê sy kon sedert Sondag, toe Marcel saam met sy vermeende ontvoerder, Johannes (Johan) Renier de Beer (23), verdwyn het, nog nie weer slaap nie. “Ek het die heeltyd met koffie voor die televisie gesit en die nuus dopgehou.” Adri sê sy het dadelik vir Marcel kos gegee, aangesien De Beer glo slegs een keer sedert Sondag vir hom kos gegee het, omdat hy glo nie geld by hom gehad het vir kos en klere nie. “My kind het Maandag in Bethlehem laas iets geëet nadat ŉ bejaarde vrou haar oor Marcel ontferm het. Johan het geld en kos by haar gebedel. Marcel het gesê hy was by tye só honger dat hy maar geslaap het om van die honger te vergeet.” Sy sê Marcel en De Beer het goed oor die weg gekom toe hulle hom Donderdag as hawelose ingeneem het. “Hy was baie beleefd en het goed versorg voorgekom. Hy en Marcel het ook goed oor die weg gekom en Johan het selfs aangebied om Marcel te vat om te gaan visvang,” het sy gesê. “Ons het nooit verwag dat hy so iets sou doen nie. Ek het hom veral jammer gekry want hy het gesê dat hy ŉ tweejarige dogtertjie het wat by sy vrou is, en dat hy sy vrou verlaat het omdat sy hom verkul het. Nou hoor ons selfs dít was ŉ liegstorie.” Johannes de Beer is steeds soek. Maroela Media het Maandag berig die Blandin De Chalain-gesin bedryf ŉ skrootwerf vanuit hul huis in Newcastle en het Sondag die erf skoongemaak. De Beer het aangebied om die gemors weg te ry en Marcel het glo uit eie wil saamgery om te help. Adri het onraad vermoed toe die twee ná twee ure nog nie weer teruggekeer het nie en die voorval by die polisie aangemeld. De Beer het ŉ bakkie, wat aan ŉ familielid van die gesin behoort, gebruik om die vullis mee weg te ry. Die bakkie is Dinsdagoggend by die Mimosa-winkelsentrum in Bloemfontein opgemerk. De Beer het vermoedelik van daar na sy pa, Hans, se huis in Roodepoort gery. “Sy pa het vir Johan gewys dat hy in die moeilikheid is en dat die polisie na hom soek. Hy het paniekerig geword en my kind en die bakkie net daar gelos en weggehardloop,” het Adri bygevoeg. Adri sê die bakkie is nog in Gauteng en hulle sal self moet reël om die voertuig weer in Newcastle te kry. De Beer is steeds soek en die polisie se ontvoeringondersoek duur voort. Lees ook: Vermiste 12-jarige: Ontvoering óók ondersoek; verdagte glo in Bloem Man, kind word vermis ná hul glo ashoop toe ry